Uznesenie Európskeho parlamentu z 5. mája 2010 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej námornej bezpečnostnej agentúry za rozpočtový rok 2008



Úradný vestník L 252 , 25/09/2010 S. 170 - 172



Uznesenie Európskeho parlamentu z 5. mája 2010 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej námornej bezpečnostnej agentúry za rozpočtový rok 2008 EURÓPSKY PARLAMENT, so zreteľom na konečnú ročnú účtovnú závierku Európskej námornej bezpečnostnej agentúry za rozpočtový rok 2008, so zreteľom na správu Dvora audítorov o overení ročnej účtovnej závierky Európskej námornej bezpečnostnej agentúry za rozpočtový rok 2008 spolu s odpoveďami agentúry [1], so zreteľom na odporúčanie Rady zo 16. februára 2010 (5827/2010 – C7-0061/2010), so zreteľom na článok 276 Zmluvy o ES a článok 319 Zmluvy o fungovaní Európskej únie, so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [2], a najmä na jeho článok 185, so zreteľom na nariadenie Európskeho parlamentu a Rady (ES) č. 1406/2002 z 27. júna 2002, ktorým sa ustanovuje Európska námorná bezpečnostná agentúra [3], a najmä na jeho článok 19, so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia (ES, Euratom) č. 1605/2002 [4], a najmä na jeho článok 94, so zreteľom na článok 77 rokovacieho poriadku a prílohu VI k rokovaciemu poriadku, so zreteľom na správu Výboru pre kontrolu rozpočtu a stanovisko Výboru pre dopravu a cestovný ruch (A7-0081/2010), A. keďže Dvor audítorov vyhlásil, že získal primeranú istotu, že účtovná závierka za rozpočtový rok 2008 poskytuje spoľahlivé informácie a že príslušné operácie sú zákonné a správne; B. keďže Európsky parlament udelil 23. apríla 2009 riaditeľovi Európskej námornej bezpečnostnej agentúry absolutórium za plnenie rozpočtu agentúry za rozpočtový rok 2007 [5] a v uznesení, ktoré je súčasťou rozhodnutia o absolutóriu, Európsky parlament predovšetkým: - konštatoval, že v roku 2007 Dvor audítorov zaznamenal 32 rozpočtových presunov, a vzal na vedomie kritiku Dvora audítorov v súvislosti s týmto vysokým počtom presunov, - konštatoval, že tak ako v roku 2006, aj teraz Dvor audítorov zhodnotil, že právne záväzky boli prijaté skôr než príslušné rozpočtové záväzky, - požiadal agentúru, aby zabezpečila transparentnosť a nediskriminačnosť svojich postupov prijímania pracovníkov tým, že zabezpečí predovšetkým účasť zamestnaneckého výboru; Výkonnosť 1. je sklamaný z toho, že agentúra nevypracovala viacročný pracovný program a že jej ročný pracovný program nezodpovedal jej rozpočtovým záväzkom; zdôrazňuje, že je dôležité, aby agentúra v rámci plánovania stanovila ciele SMART a ukazovatele RACER s cieľom vyhodnotiť svoje dosiahnuté výsledky; berie však na vedomie odpoveď agentúry, v ktorej ubezpečila, že zlepšila svoj pracovný program na rok 2009 tým, že stanovila ciele a ukazovatele pre výkonnosť v kľúčových oblastiach a vytvorila lepší systém plánovania zdrojov; preto požaduje, aby táto stratégia bola čo najskôr predložená Parlamentu; vyzýva tiež agentúru, aby posúdila možnosť zavedenia Ganttovho diagramu do plánovania všetkých svojich prevádzkových činností v záujme rýchleho zaznamenávania času, ktorý jednotliví zamestnanci strávia na jednom projekte, a podpory prístupu zameraného na dosahovanie výsledkov; 2. žiada agentúru, aby v tabuľke, ktorá bude tvoriť prílohu k ďalšej správe Dvora audítorov, uviedla porovnanie výsledkov dosiahnutých v priebehu skúmaného roka, za ktorý sa udeľuje absolutórium, a výsledkov dosiahnutých v predchádzajúcom rozpočtovom roku s cieľom umožniť orgánu udeľujúcemu absolutórium uskutočniť lepšie medziročné zhodnotenie výkonnosti agentúry; Rozpočtové a finančné hospodárenie 3. víta skutočnosť, že podľa názoru Dvora audítorov účtovná závierka agentúry za rok 2008 poskytuje spoľahlivé informácie a príslušné transakcie sú ako celok zákonné a správne; 4. konštatuje, že z rozpočtu Únie na rok 2008 bolo agentúre poskytnutých 44300000 EUR vo viazaných a 46890000 EUR vo výdavkových rozpočtových prostriedkoch; 5. považuje za znepokojujúcu skutočnosť, že v roku 2008 Dvor audítorov opätovne zistil zvýšený počet rozpočtových presunov (52 v roku 2008 a 32 v roku 2007); berie na vedomie odpoveď agentúry, v ktorej sa uvádza, že presuny správnych výdavkov sú obmedzené na obdobie 2008/2009 z dôvodu presťahovania agentúry do vlastných priestorov; vyjadruje osobitné znepokojenie najmä nad skutočnosťou, že v období júna až novembra 2008 bolo viac ako 2000000 EUR rozpočtových prostriedkov určených na personálne výdavky presunutých do rozpočtových riadkov určených na administratívne výdavky, čo umožnilo zvýšiť objem prenesených rozpočtových prostriedkov do rozpočtového roka 2009 a znížiť sumu na vrátenie Komisii; berie však na vedomie odpoveď agentúry, ktorá sa zaviazala pokračovať v úsilí o zlepšenie plánovania a monitorovania a následne aj znížiť počet úprav rozpočtu; 6. berie na vedomie, že tak ako v rokoch 2006 a 2007, aj teraz Dvor audítorov znova zistil, že právne záväzky boli uzavreté ešte pred prijatím zodpovedajúcich rozpočtových záväzkov; preto vyzýva agentúru, aby zdvojnásobila svoje úsilie v oblasti vzdelávania a komunikácie s cieľom vyhnúť sa tejto situácii v budúcnosti; okrem toho žiada, aby sa činnosti podniknuté v tejto oblasti zachytili vo výročnej správe o činnosti agentúry za rok 2009; 7. berie na vedomie, že v roku 2008 agentúra vykázala výnosy z úrokov vo výške 519598,10 EUR, z čoho sa už 472251,18 EUR uhradilo späť Generálnemu riaditeľstvu pre energetiku a dopravu a zvyšné prostriedky vo výške 47346,92 EUR boli zaúčtované ako výdavky budúcich období; na základe ročnej závierky a výšky úrokov usudzuje, že agentúra trvalo disponuje mimoriadne vysokými pokladničnými zostatkami; víta skutočnosť, že k 31. decembru 2008 bol pokladničný zostatok agentúry už len vo výške 3610677,41 EUR; žiada Komisiu, aby preskúmala, akým spôsobom by sa dalo zamerať hospodárenie s hotovostnými prostriedkami na potreby v súlade s článkom 15 ods. 5 nariadenia (ES, Euratom) č. 2343/2002 s cieľom plne uplatniť túto zásadu a aká zmena koncepcie by bola potrebná na to, aby agentúra dlhodobo držala čo najnižšie hotovostné zostatky; Vnútorný audit a ľudské zdroje 8. uznáva, že z 32 odporúčaní, ktoré predložil útvar pre vnútorný audit (IAS) od roku 2006, agentúra do konca roka 2008 zrealizovala 25; poznamenáva, že odporúčania posúdené ako "veľmi dôležité" sa týkali prijatia vykonávacích pravidiel k služobnému poriadku úradníkov, pokiaľ ide o prijímanie dočasných zamestnancov v súlade so služobným poriadkom, kontrol vykonávaných počas výberových konaní s cieľom zvýšiť transparentnosť a zaručiť rovnaké zaobchádzanie s uchádzačmi, vypracovania stratégie plánovania kariéry (zahŕňajúcej vzdelávanie, tútorstvo a patronát) a zlepšenia plánovania ľudských zdrojov. 9. pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 5. mája 2010 [6] o výkonnosti, finančnom hospodárení a kontrole agentúr. [1] Ú. v. EÚ C 304, 15.12.2009, s. 55. [2] Ú. v. ES L 248, 16.9.2002, s. 1. [3] Ú. v. ES L 208, 5.8.2002, s. 1. [4] Ú. v. ES L 357, 31.12.2002, s. 72. [5] Ú. v. EÚ L 255, 26.9.2009, s. 172. [6] Prijaté texty, P7_TA(2010)0139 (pozri stranu 241 tohto úradného vestníka). --------------------------------------------------